സ്ഥിര ജീവനക്കാരുടെ വിവരങ്ങള് ശേഖരിക്കുന്നു തിരുവനന്തപുരം: സംസ്ഥാന സര്ക്കാര് സ്ഥാപനങ്ങള്, സര്ക്കാര് നിയന്ത്രിത സ്ഥാപനങ്ങള് എന്നിവിടങ്ങളിലെ പിന്നാക്ക വിഭാഗങ്ങളുടെ പ്രാതിനിധ്യം പഠിക്കാന് നിയോഗിച്ച ജസ്റ്റിസ് നരേന്ദ്രന് കമ്മിഷന്റെ നിര്ദ്ദേശ പ്രകാരം ഇവിടങ്ങളിലെ മുഴുവന് സ്ഥിര ജീവനക്കാരുടെയും വിവരങ്ങള് ശേഖരിച്ചുവരികയാണെന്ന് മന്ത്രി കെ.രാധാകൃഷ്ണന് നിയമസഭയില് അറിയിച്ചു. 99 വകുപ്പുകളിലെ 96.8 ശതമാനം സ്ഥിര ജീവനക്കാരുടെ വിവരങ്ങള് വെബ് പോര്ട്ടലില് ചേര്ത്തിട്ടുണ്ട്. പൂര്ത്തിയാകുമ്ബോള് ജാതി തിരിച്ചുള്ള വിവരം ലഭിക്കും. വെര്ച്വല് ട്രൈബല് എംപ്ലോയ്മെന്റ് എക്സ്ചേഞ്ച് പദ്ധതിയിലൂടെ നിശ്ചിത യോഗ്യതയുള്ള എല്ലാ പട്ടികവര്ഗക്കാര്ക്കും തൊഴില് ലഭ്യത ഉറപ്പുവരുത്താനുള്ള പ്രവര്ത്തനങ്ങള് പുരോഗമിക്കുകയാണ്. പട്ടികവര്ഗ വികസന വകുപ്പും കെ.എസ്.ആര്.ടി.സിയുമായി ചേര്ന്ന് ട്രൈബല് എത്ത്നിക് റെസ്റ്റോറന്റ് എന്ന സംരംഭകത്വ തൊഴില്ദായക പദ്ധതി ആസൂത്രണം ചെയ്തിട്ടുണ്ട്. ജലജീവന് മിഷന് കുടിവെള്ളപദ്ധതിയില് പട്ടികവര്ഗ കുടുംബങ്ങളുടെ ഗുണഭോക്തൃവിഹിതം സര്ക്കാര് വഹിക്കും.